Huumepoliisin mukaan lieventyneet asenteet kannabikseen perustuvat virheelliseen käsitykseen. Nyt myynnissä olevan aineen pitoisuudet ovat huomattavasti suurempia kuin ennen käytettyjen.

Mistä on kyse? Poliisi törmää kannabikseen päivittäin esim. Pirkanmaalla

Ainetta löytyy ostettavaksi helposti

Kannabismyönteisyys perustuu poliisin mukaan väärään tietoon

Kannabiksen käyttö Suomessa on huomattavasti lisääntynyt. Esimerkiksi Pirkanmaalla poliisi törmää aineeseen päivittäin, sanoo huumerikostutkintaa Pirkanmaalla johtava rikoskomisario Jari Luoto.

Kaupunkien keskustoista ja lähiöistä käyttö on levinnyt myös maaseudulle.

– Voisi jopa sanoa, että maaseudulla on helppo käyttää, koska valvonta on vähäisempää, sanoo Luoto.

– Kyllä tämä on joka kolkan ongelma.

Kysyntä kannustaa kasvattamaan

Kannabiksen hankinta on tänä päivänä hyvinkin helppoa. Ainetta löytyy markkinoilta paljon ja nuorison keskuudessa aina joku tietää, mistä sitä saa.

Kysyntä on niin suurta, että se ajaa nuoria kasvattamaan kannabista myyntiin. Jari Luoto

– Kysyntä on niin suurta, että se ajaa nuoria kasvattamaan kannabista myyntiin, Luoto kertoo.

– Tässä pyörivät huomattavan isot rahat.

Rikoskomisario Jari Luodon mukaan kannabiksen kotikasvattaminen on lisääntynyt huomattavasti ja suurimmat kasvattamot ovat nyt maaseudulla, jossa on paljon helpompi harrastaa toimintaa.

– Pirkanmaallakin on syrjäseudulla tyhjillään olevia rakennuksia vuokrattavana. Sellaisissa kasvatustoiminta pyörii.

Nykykannabis ei ole ruohoa

Nuorten asenteet kannabikseen ovat lieventyneet. Mutta niin ovat vanhempienkin.

– Kyllä tämä koskee koko Suomen yhteiskuntaa, Luoto sanoo.

– Jos vanhemmat tai isovanhemmat ovat käyttäneet kannabista nuoruudessaan eikä mitään ongelmia ole ollut, he hyväksyvät omien nuortenkin aineenkäytön.

Tämä asenne perustuu kuitenkin Luodon mukaan virheelliseen tietoon.

– Suomessa ei ymmärretä ollenkaan, että hippiaikana käytetyn ruohon vaikuttavan aineen pitoisuudet olivat huomattavasti pienemmät kuin nykyisissä kannabislajikkeissa, Luoto sanoo.

– Nämä ovat kyllä ihan selkeästi eri aineita tänä päivänä, mitä oli hippiaikana ja mitä ne ovat nyt tuossa kadulla.